Leo Messi guanya la seva cinquena FIFA Pilota d’Or - FC Barcelona
HomeFutbolPrimer EquipNotíciesLeo Messi guanya la seva cinquena FIFA Pilota d’Or
Leo Messi guanya la seva cinquena FIFA Pilota d’Or
El crac argentí torna a conquerir el guardó que l’acredita com a millor jugador del món per cinquena vegada El ‘10’ blaugrana es manté com l’únic futbolista del planeta que aconsegueix aquesta fita (2009, 2010, 2011, 2012 i 2015)
Leo Messi, guanyador de la Pilota d'Or 2015 / MIGUEL RUIZ - FCB
Leo Messi segueix fent història i és el Rei absolut del futbol mundial. El crac argentí del FC Barcelona ha conquerit la FIFA Pilota d’Or per cinquena vegada en la seva carrera. Després de guanyar-ne fins a quatre de consecutives (2009, 2010, 2011 i 2012), el ‘10’ del Barça ha tornat a pujar a l’escenari del Kongresshaus de Zuric (Suïssa) per recollir el guardó que l’acredita com a millor jugador del món. Un guardó del qual el món del futbol donava pràcticament de manera unànime com a guanyador Leo Messi abans de la gala, després de conquerir cinc títols en un any de somni.
I és que el ‘10’ blaugrana ha realitzat un 2015 espectacular en què ha marcat un total de 48 gols entre totes les competicions i ha format un trident espectacular al costat de Luis Suárez i Neymar Jr. L’argentí ha rebut un 41.33% dels vots i s'ha imposat a Cristiano Ronaldo, que ha rebut el 27,76% i el blaugrana Neymar Jr, que ha obtingut un 7,86% dels vots.
Una llegenda única
El crac argentí, a més, segueix sent l’únic jugador de la història que guanya la FIFA Pilota d’Or cinc vegades. D’aquesta manera augmenta la distància amb els jugadors que l’han assolit en tres ocasions com ara Cristiano Ronaldo (2008, 2013 i 2014), Marco van Basten (1988, 1989 i 1992), Michel Platini (1983, 1984 i 1985) i Johan Cruyff (1971, 1973, 1974). I tot això amb només 28 anys. El sostre de Messi continua sense límit.